ฝรั่งเศสอ่วม พบผู้ติดเชื้อ “โควิด” กว่าครึ่งแสนใน 24 ชม. ดันยอดป่วยสะสมทะลุ 1.1 ล้านราย
ฝรั่งเศสอ่วม พบผู้ติดเชื้อ “โควิด” กว่าครึ่งแสนใน 24 ชม. ดันยอดป่วยสะสมทะลุ 1.1 ล้านราย
ฝรั่งเศสอ่วม พบผู้ติดเชื้อ “โควิด” กว่าครึ่งแสนใน 24 ชม. ดันยอดป่วยสะสมทะลุ 1.1 ล้านราย
26 ต.ค. 2563

สำนักข่าวซินหัวรายงานว่า เมื่อวันอาทิตย์ที่ผ่านมา (25 ต.ค.63) สำนักสาธารณสุขของฝรั่งเศสตรวจพบผู้ป่วยโรคติดเชื้อไวรัสโคโรนาสายพันธุ์ใหม่ (โควิด-19) เพิ่ม 52,010 ราย ในช่วง 24 ชั่วโมง ทำลายสถิติผู้ป่วยใหม่รายวันสูงสุดเมื่อวันเสาร์ (24 ต.ค.) ซึ่งอยู่ที่ 45,422 ราย
รายงานระบุว่า ฝรั่งเศสมีผู้ป่วยโรคโควิด-19 ในประเทศสะสมอยู่ที่ 1,138,507 ราย นับตั้งแต่การแพร่ระบาดเริ่มต้น และมีผู้ป่วยเสียชีวิตเพิ่ม 116 รายภายในหนึ่งวัน ส่งผลให้ยอดผู้ป่วยเสียชีวิตรวมอยู่ที่ 34,761 ราย โดยเมื่อวันศุกร์ (23 ต.ค.) ฝรั่งเศสกลายเป็นประเทศยุโรปประเทศที่ 2 รองจากสเปน ที่มีผู้ป่วยโรคโควิด-19 เกิน 1 ล้านราย โดยผู้ติดเชื้อยืนยันสะสมล่าสุดอยู่ที่ 1,138,507 ราย
นอกจากนั้น ร้อยละ 17 ของผู้รับการตรวจโรคโควิด-19 ในฝรั่งเศสมีผลตรวจโรคเป็นบวก เพิ่มขึ้นจากร้อยละ 16 ในวันเสาร์ (24 ต.ค.) และร้อยละ 15.1 ในวันศุกร์ (23 ต.ค.) พุ่งขึ้นจากช่วงต้นเดือนกันยายน ซึ่งอยู่ที่เพียงร้อยละ 4.5
ทั้งนี้ การแพร่ระบาดระลอกสองกระตุ้นให้รัฐบาลฝรั่งเศสกำหนดมาตรการที่เข้มงวดขึ้น รวมถึงคำสั่งเคอร์ฟิวในภูมิภาคส่วนใหญ่ของประเทศ โดยประชากรฝรั่งเศสมากกว่า 2 ใน 3 หรือราว 46 ล้านคน ถูกร้องขอให้อยู่แต่ในบ้านระหว่างเวลา 21.00-6.00 น. เป็นเวลา 6 สัปดาห์
โดยเมื่อวันเสาร์ (24 ต.ค.) ที่ประชุมสมัชชาแห่งชาติฝรั่งเศสรับรองวาระที่ 1 ของแผนการขยายระยะเวลาสถานการณ์ฉุกเฉินด้านสาธารณสุขระดับรัฐจนถึงวันที่ 16 ก.พ. โดยโอลิวิเยร์ เวร็อง รัฐมนตรีกระทรวงสาธารณสุขของฝรั่งเศส เผยว่าฝ่ายบริหารจะมีอำนาจกำหนดข้อจำกัดต่างๆ เพื่อรับมือกับ “วิกฤตที่กินเวลายาวนานและยากลำบาก” พร้อมเสริมว่ายอดผู้ป่วยเสียชีวิตจะ “เพิ่มขึ้นอย่างมากในช่วงไม่กี่วันและสัปดาห์ข้างหน้า ไม่ว่าเราจะทำอะไรก็ตาม” ซึ่งเป็นผลจากการแพร่ระบาดที่รุนแรงขึ้น
 “หากเราไม่สามารถควบคุมการแพร่ระบาดได้ เราจะต้องเผชิญกับสถานการณ์ที่เลวร้าย เราจำเป็นต้องมีมาตรการที่เข้มงวดกว่านี้” ฌอง คาสเท็กซ์ นายกรัฐมนตรีฝรั่งเศส กล่าวเมื่อวันพฤหัสบดี (22 ต.ค.) พร้อมกับประกาศขยายคำสั่งเคอร์ฟิวในหลายภูมิภาคของประเทศ
อนึ่ง ปัจจุบันหลายประเทศ อาทิ ฝรั่งเศส เยอรมนี จีน รัสเซีย สหราชอาณาจักร และสหรัฐฯ ต่างมุ่งมั่นแสวงหาวัคซีนป้องกันโรคโควิด-19 ที่แพร่ระบาดไปทั่วโลก โดยเว็บไซต์องค์การอนามัยโลก (WHO) ระบุว่ามีวัคซีนป้องกันโรคโควิด-19 อยู่ระหว่างการพัฒนา จำนวน 198 รายการ เมื่อนับถึงวันที่ 19 ต.ค. ซึ่งเข้าสู่ขั้นตอนการทดลองทางคลินิกแล้ว 44 รายการ